
Text rozhodnutia
Súd: Krajský súd Žilina Spisová značka: 9Co/363/2013 Identifikačné číslo súdneho spisu: 5312201248 Dátum vydania rozhodnutia: 03. 10. 2013 Meno a priezvisko sudcu, VSÚ: JUDr. Jana Kotrčová ECLI: ECLI:SK:KSZA:2013:5312201248.1 ROZSUDOK V MENE SLOVENSKEJ REPUBLIKY Krajský súd v Žiline, ako súd odvolací, v senáte zloženom z predsedníčky senátu JUDr. Jany Kotrčovej a členov senátu JUDr. Jána Burika, JUDr. Ladislava Mejstríka, v právnej veci navrhovateľa Stredoslovenská energetika - Distribúcia, a.s., Pri Rajčianke 2927/8, Žilina, IČO: 36 442 151, zastúpeného Advokátskou kanceláriou Karman & Páchnik, Žilina, Veľká okružná 26A, proti odporcovi S. I., nar. XX. X. XXXX, dôchodcovi, bytom F., M.R. C. XXXX, v konaní o zaplatenie 1 133,67 Eur s príslušenstvom, na odvolanie odporcu proti rozsudku Okresného súdu Čadca, č.k. 8C/13/2012-38 zo dňa 17. 9. 2012, takto r o z h o d o l : Rozsudok okresného súdu p o t v r d z u j e . Odporca j e p o v i n n ý uhradiť navrhovateľovi na trovách odvolacieho konania 83,06 Eur na účet právneho zástupcu, ktorý je vedený v B. D., a.s., pobočka U., Mgr. Pavol Karman, advokát so sídlom v U., do 3 dní. o d ô v o d n e n i e : Napadnutým rozsudkom okresný súd uložil odporcovi zaplatiť navrhovateľovi 1 133,67 Eur s 9 % úrokom z omeškania ročne od 17. 8. 2010 do zaplatenia, iné trovy 67,50 Eur a trovy právneho zastúpenia 409,64 Eur, všetko v splátkach po 50,- Eur mesačne do zaplatenia, počnúc mesiacom január 2013 pod stratou výhody splátok pri nezaplatení čo i len jednej splátky. Po vykonanom dokazovaní považoval za preukázané, že v rodinnom dome, v ktorom odporca má zriadené vecné bremeno - doživotné bývanie a užívanie domu s príslušenstvom a pozemkami, pracovníci navrhovateľa, ktorí vykonali kontrolu na odbernom mieste tohto rodinného domu 27. 7. 2010, zistili, že na meradle elektrickej energie boli poškodené overovacie (ciachové) plomby v počte 3 ks. Elektromer demontovali, zaslali na kontrolu do metrologického laboratória elektromerov a bolo zistené, že elektromer má porušené overovacie plomby. Odporca síce nahlásil poškodenie elektromera, avšak neboli zistení páchatelia, a preto trestné stíhanie začaté uznesením z 30. 9. 2010 Obvodného oddelenia policajného zboru v Krásne nad Kysucou, uznesením z 20. 12. 2010 bolo prerušené. Po zistení poškodenia meradla bola vypočítaná výška náhrady škody. Odporca bol vyzvaný na jej úhradu 3. 2. 2011, na výzvu škodu neuhradil, túto odmieta uhradiť, nakoľko sa necíti byť vinným. Na základe uvedeného okresný súd ustálil, že došlo k neoprávnenému odberu elektriny, rozpísal presný spôsob ako sa vypočíta celková spotreba elektriny počas trvania neoprávneného odberu a ustálil, že považoval vykonaným dokazovaním za preukázané, že odporcom ako odberateľom elektriny došlo k neoprávnenému odberu tým, že na meradle boli poškodené plomby, pričom práve odporca, v prospech ktorého bolo zriadené vecné bremeno, spočívajúce v práve doživotného bývania a užívania rodinného domu, bol povinný sledovať, zabezpečiť si merač elektrickej energie tak, aby nedošlo k jeho poškodeniu. Proti rozsudku okresného súdu, v zákonnej lehote, doručil odvolanie odporca. Odmietal splniť súdom uloženú povinnosť. Poukazoval, že k poškodeniu elektromeru došlo bez jeho zavinenia, keď to zistil, nahlásil túto skutočnosť orgánom činným v trestnom konaní. Naviac uviedol, že on sám je obyvateľom domova dôchodcov. Od roku 2005 v rodinnom dome nikto trvalo nebýval, sám nepotrebuje odoberať nezákonne elektrinu, nakoľko nemá dôvod a nemá ju tiež na čo ani spotrebovať. Žiadal opätovne preskúmať dôvody, z akých ho obviňuje Stredoslovenská energetika, či on môže za to, že elektromery sú umiestnené na voľne prístupnom mieste, kde má ktokoľvek prístup a najmä v dome, v ktorom sa dlhodobo nebýva. Tiež žiadal zohľadniť, že sám je dôchodcom, platí si pobyt v domove dôchodcov z dôchodku a za niečo, čo nespôsobil, nemôže. Navrhovateľ vo vyjadrení k odvolaniu odporcu žiadal rozsudok okresného súdu ako správny potvrdiť. Poukazoval na ust. § 39 ods. 2 zákona o energetike, podľa ktorého pri neoprávnenom odbere ten, kto elektrinu odoberal, je povinný uhradiť skutočne vzniknutú škodu. V zmysle existujúcej právnej úpravy je daná absolútna objektívna zodpovednosť za spôsobený protiprávny stav bez možnosti akejkoľvek liberácie. Poukazoval na rozsudok Najvyššieho súdu ČR sp. zn. 32Odo 1102/2006 zo dňa 15. 10. 2007, v ktorom skonštatoval, že dôsledky neoprávneného odberu nesie odberateľ bez toho, aby bolo nutné skúmať nielen jeho zavinenie, ale i zisťovať, kto skutočne meracie zariadenie poškodil. Starostlivosť o riadny technický stav merajúceho zariadenia je zákonom zverená odberateľovi. Pri poškodení zariadenia slúžiaceho k zabezpečeniu proti neoprávnenej manipulácii je nerozhodné, kto toto zabezpečenie porušil a či odberateľ o tomto porušení vedel. V tejto súvislosti tiež poukazoval i na rozsudok Krajského súdu v Trnave sp. zn. 11Co/171/2011, uznesenie NS SR sp. zn. 4Cdo 30/2009. Pre prípad úspechu si uplatnil náhradu trov odvolacieho konania, ktoré vyčíslil na 83,06 Eur za 1 úkon právnej služby - vyjadrenie sa k podanému odvolaniu á 61,41 Eur + 1 x režijný paušál á 7,81 Eur + 20 % DPH, ktoré žiadal uhradiť na účet právneho zástupcu navrhovateľa vedený v B. D., a.s., pobočka U.. Krajský súd, ako súd odvolací, preskúmal vec v intenciách ust. § 212 ods. 1 O.s.p. a postupom bez nariadenia pojednávania podľa § 214 O.s.p. rozsudok okresného súdu ako správny, podľa § 219 O.s.p. potvrdil. Po preskúmaní veci krajský súd dospel k záveru, že okresný súd vykonal vo veci dostatočné dokazovanie, z výsledkov vykonaného dokazovania dospel k správnym skutkovým zisteniam a vyvodil správny právny záver. Svoje rozhodnutie napokon náležitým a vyčerpávajúcim spôsobom odôvodnil. Ani v podanom odvolaní odporca neuviedol také skutočnosti, s ktorými by sa okresný súd nevysporiadal, v nadväznosti na čo krajský súd plne sa stotožniac s odôvodnením rozhodnutia okresného súdu, ktoré nepovažoval za potrebné opakovať, resp. dopĺňať, jeho rozhodnutie ako správne, podľa § 219 ods. 1, 2 O.s.p. potvrdil. V danom prípade je nerozhodné, či odporca trvalo užíva, resp. býva v rodinnom dome, na ktorom je umiestnené meracie zariadenie pre odber elektriny, prípadne býva v domove dôchodcov. Jednoznačne ako odberateľ elektrickej energie bol povinný zabezpečiť meracie zariadenie tak, aby nedošlo k jeho poškodeniu. Jeho zodpovednosť za poškodenie meracieho zariadenia je objektívna bez možnosti akejkoľvek liberácie a aj bez ohľadu na to, či meracie zariadenie bolo poškodené ním alebo treťou nezistenou osobou. Navrhovateľ bol v odvolacom konaní úspešný, náhradu trov odvolacieho konania si uplatnil, tieto vyčíslil, a preto krajský súd uložil odporcovi uhradiť mu náhradu trov odvolacieho konania v ním vyčíslenej výške na účet jeho právneho zástupcu. Poučenie: Proti tomuto rozsudku odvolanie prípustné n i e j e .

